CELEX: 32020D0980
Language: da
Date: 2020-07-06 00:00:00
Title: Kommissionens gennemførelsesafgørelse (EU) 2020/980 af 6. juli 2020 om bemyndigelse af Tyskland til at fravige tekniske forskrifter i bilag II og V til direktiv (EU) 2016/1629 for passagerfartøjerne Innogy og Alsterwasser (meddelt under nummer C(2020) 4435) (Kun den tyske udgave er autentisk)

9.7.2020   
               
               
                  DA
               
               
                  Den Europæiske Unions Tidende
               
               
                  L 220/1
               
            
         KOMMISSIONENS GENNEMFØRELSESAFGØRELSE (EU) 2020/980
         af 6. juli 2020
         om bemyndigelse af Tyskland til at fravige tekniske forskrifter i bilag II og V til direktiv (EU) 2016/1629 for passagerfartøjerne Innogy og Alsterwasser
         
            
               (meddelt under nummer C(2020) 4435)
            
         
         (Kun den tyske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF (1), særlig artikel 25, stk. 1, litra b),
         efter høring af det udvalg, der er nedsat i henhold til artikel 7 i Rådets direktiv 91/672/EØF af af 16. december 1991 om gensidig anerkendelse af nationale bådførercertifikater for transport af varer og personer ad indre vandveje (2), og
         ud fra følgende betragtninger:
         
                     (1)
                  
                  
                     Tyskland har meddelt Kommissionen sin hensigt om at fravige visse tekniske forskrifter i bilag II og V til direktiv (EU) 2016/1629 for så vidt angår passagerfartøjerne Innogy og Alsterwasser.
                  
               
                     (2)
                  
                  
                     Den foreslåede undtagelse vedrører anvendelse af brændselscelleteknologien med methanol som brændstof på passagerfartøjerne Innogy og Alsterwasser.
                  
               
                     (3)
                  
                  
                     Brændselsceller er en lovende teknologi i forbindelse med bæredygtig ren energi og alternative brændstoffer til fartøjer.
                  
               
                     (4)
                  
                  
                     Takket være forsknings- og pilotprojekterne FCShip, Felicitas, METHAPU og MC-WAP, der er under evaluering og har udvist et betydeligt potentiale til at blive indført i større målestok, er der i dag udviklet forskellige specifikke løsninger inden for brændselsceller til søtransport.
                  
               
                     (5)
                  
                  
                     Den foreslåede undtagelse tilskynder til innovation og anvendelse af ny teknologi inden for sejlads på indre vandveje via pilotprojekter med anvendelse af brændselscelleteknologi i fartøjerne på de indre vandveje.
                  
               
                     (6)
                  
                  
                     Sådanne test er en del af indførelsen af teknologien, og er den eneste måde at starte en eventuel produktionsfase op på.
                  
               
                     (7)
                  
                  
                     Der er fastsat tekniske specifikationer for fartøjer til sejlads på indre vandveje i den europæiske standard om tekniske forskrifter for fartøjer til sejlads på indre vandveje (ES-TRIN-standarden) (3), som er udarbejdet af Det Europæiske Udvalg for Udarbejdelse af Standarder for Sejlads på Indre Vandveje (CESNI). Den nuværende ES-TRIN-standard 2017/1 indeholder ingen regler for anvendelse af methanol som brændstof til fartøjer til sejlads på indre vandveje.
                  
               
                     (8)
                  
                  
                     Eftersom der ikke findes nogen bestemmelser om anvendelse af methanol som brændstof til fartøjer til sejlads på indre vandveje, bør der sikres et tilstrækkeligt sikkerhedsniveau for den foreslåede anvendelse af methanol som brændstof.
                  
               
                     (9)
                  
                  
                     De tyske myndigheder har forklaret, at der kan opnås et passende sikkerhedsniveau ved hjælp af de midler, der er defineret i bilaget til denne afgørelse.
                  
               
                     (10)
                  
                  
                     Disse midler blev udviklet under hensyntagen til de nuværende bestemmelser i kapitel 30 i ES-TRIN (om særlige bestemmelser for flydende strukturer, der er udstyret med fremdrivnings- eller hjælpesystemer til brændstof med et flammepunkt på højst 55 °C) og bilag 8 i ES-TRIN (om supplerende bestemmelser for flydende strukturer, der er udstyret med fremdrivnings- eller hjælpesystemer til brændstof med et flammepunkt på 55 °C).
                  
               
                     (11)
                  
                  
                     Kommissionen har vurderet anvendelsen af brændselscelleteknologien med methanol som brændstof til passagerfartøjerne, og hvorvidt sikkerheden i forbindelse med den foreslåede undtagelse er tilstrækkelig, på grundlag af den tekniske undersøgelse, der blev foretaget af arbejdsgruppen vedrørende tekniske forskrifter under Det Europæiske Udvalg for Udarbejdelse af Standarder for Sejlads på Indre Vandveje (CESNI). Resultaterne af denne tekniske undersøgelse fremgår af udkastet til henstilling nr. 3/2017 og nr. 4/2017 af 28. september 2019 fra CESNI.
                  
               
                     (12)
                  
                  
                     I den risikovurdering, der er vedlagt som bilag til udkastene til henstillingerne, identificeres og vurderes mulige farer som følge af anvendelsen af methanol som brændstof og driften af et brændselscellesystem om bord på passagerfartøjet under hensyntagen til eksisterende beskyttelsesforanstaltninger. Det konkluderes i risikovurderingen, at drift, bunkring og vedligeholdelse af systemet er sikker, såfremt der tages hensyn til de planlagte foranstaltninger og procedurer, der er fastlagt i udkastene til henstillinger.
                  
               
                     (13)
                  
                  
                     På grundlag af resultaterne af den tekniske undersøgelse, som CESNI's arbejdsgruppe vedrørende tekniske forskrifter har foretaget, finder Kommissionen det godtgjort, at der er sikret et tilstrækkeligt sikkerhedsniveau, forudsat at betingelserne i udkastene til henstillinger fra CESNI's arbejdsgruppe vedrørende tekniske forskrifter er opfyldt. Af hensyn til klarheden og retssikkerheden bør disse betingelser fastsættes i bilaget til denne afgørelse.
                  
               
                     (14)
                  
                  
                     Undtagelsen vedrører udstedelse af et EU-certifikat for sejlads på indre vandveje med henblik på afprøvning med nye tekniske specifikationer, der afviger fra bestemmelserne i bilag 8 til ES-TRIN-standard 2017/1, og den gives for en begrænset periode indtil den 1. oktober 2022 —
                  
               VEDTAGET DENNE AFGØRELSE:
         
            Artikel 1
            Tyskland må i henhold til de betingelser, som er fastlagt i bilaget (4) til denne afgørelse, fravige de tekniske forskrifter, der er fastsat i bilag 8 til ES-TRIN-standard 2017/1, for følgende passagerfartøjer:
            
                        —
                     
                     
                        Innogy med det enkelte europæiske ID-nummer for indlandsskibe 04804940
                     
                  
                        —
                     
                     
                        Alsterwasser med det enkelte europæiske ID-nummer for indlandsskibe 04807190.
                     
                  
         
            Artikel 2
            Denne afgørelse anvendes indtil den 1. oktober 2022.
         
         
            Artikel 3
            Denne afgørelse er rettet til Forbundsrepublikken Tyskland.
         
         
            Udfærdiget i Bruxelles, den 6. juli 2020.
            
               
                  På Kommissionens vegne
               
               Adina VĂLEAN
               
                  Medlem af Kommissionen
               
            
         
         
            (1)  EUT L 252 af 16.9.2016, s. 118.
         
            (2)  EFT L 373 af 31.12.1991, s. 29.
         
            (3)  Europæisk standard om fastsættelse af tekniske forskrifter for fartøjer til sejlads på indre vandveje http://cesni.eu/en/documents/es-trin-2017/.
         
            (4)  Den autentiske udgave af afgørelsen, herunder bilagene, kan findes på: https://ec.europa.eu/transport/modes/inland/vessels_en